Italianul Andrea Verona și spaniolul Josep Garcia au fost protagoniștii etapei băcăuane, a cărei reușită din punct de vedere organizatoric a fost remarcată de Federația Internațională de Motociclism
Cădere de cortină peste cea de-a treia etapă a Campionatului Mondial Enduro, derulată în weekend, în premieră, în Bacău. Revenită în România după o pauză de 11 ani, întrecerea mondială s-a dovedit o reușită atât la nivel organizatoric, cât și în plan sportiv.
„Ne-am dorit mult să putem aduce o astfel de întrecere în Bacău și cred că eforturile au meritat din plin”, a declarat Ionuț Ceasăr, reprezentantul X-Cape, organizatorul competiției alături de Federația Internațională de Motociclism.
De altfel, feedback-ul forului mondial a fost unul extrem de pozitiv, astfel încât există șanse însemnate ca pe viitor, Enduro GP WorldChampionship să revină în România și, în special, în Bacău. Etapa băcăuană- a treia din calendarul Campionatului Mondial Enduro din acest an- a reunit la start 79 de concurenți din 12 țări, care s-au întrecut la mai multe clase FIM: E1, E2, E 3, Juniori 1 și 2, Tineret și Open (O2, O4 și O seniori).
După primele două etape derulate în această primăvară, în Portugalia, la vârful ierarhiei se consemna o egalitate perfectă între spaniolul Josep Garcia (KTM) și britanicul Steve Holcombe (Honda), campionul mondial en-titre.
Era clar însă că Enduro GP Bacău 2024 va presupune o luptă în trei, lui Garcia și Holcombe urmând să li se alăture italianul Andrea Verona (GASGAS), participant la E2. Calculele au fost respectate, cei trei titani fiind protagoniștii rundei.
Uvertura a avut loc vineri după –amiază, pe traseul cu obsatcole amenajat în spatele Centrului de Afaceri pentru SuperSpeciala Akrapovic. Deschizător de drum a fost pilotul legendă al Raliului Dakar, Mani Gyenes, iar victoria a revenit italianului Matteo Cavallo, care a fost urmat de francezul Zachary Pichon și de spaniolul Josep Garcia.
Zilele de sâmbătă și duminică au mutat centrul de interes al Mondialului pe traseele de la Bălțata și Sărata, gazdele celor trei teste, ACERBIS Cross Test, POLISPORT Extreme Test și MAXXIS Enduro Test, pe care riderii le-au avut de parcurs de câte trei ori în fiecare zi. Publicul a avut ce vedea.
Ziua de sâmbătă a fost revendicată de Andrea Verona. Chiar dacă primul test l-a avut câștigător pe britanicul Nathan Watson, Verona (poziționat al doilea la finalul celor 3,3 km ai ACERBIS Cross), a venit puternic din urmă și a terminat în frunte în nu mai puțin de șapte din următoarele întreceri ale zilei.
„E fantastic să obțin prima mea victorie generală din acest sezon. Am tras tare toată ziua și mâine voi încerca să fac la fel”, a mărturisit italianul. „A fost o zi mare și m-am simțit grozav pe traseu, dar apoi am pierdut conducerea pe ultimul Extreme test. Ritmul este rapid și lupta strânsă, arătându-ți că nu-ți poți peermite greșeli”, a subliniat spaniolul Josep Garcia, care și-a luat revanșa duminică, în ultima zi a Enduro GP Bacău 2024, atunci când a înregistrat cel mai bun timp în șase teste.
Verona s-a ținut și el aproape, cu patru succese, în timp ce trio-ul britanic Brad Freeman, Nathan Watson și Steve Holcombe au completat Top 5 al etapei băcăuane. Următoarea rundă a Campionatului Mondial Enduro se va derula între 21 și 23 iunie, în Italia, la Bettola (Piacenza).
Competiția va continua apoi cu Marele Premiu al Slovaciei din 12-14 iulie și cu etapa galeză de la Rayader, din 2-4 august, întrecerea mondială urmând să se încheie în Franța, la Brioude, gazda ultimei etape din 2024, programată între 13 și 15 septembrie.